Nasionale Vergadering wys lede van regterlike dienskommissie aanThandi Modise. (Foto: Phando/Jikelo/ANA) Die Nasionale Vergadering het die Suid-Afrikaanse parlement se verteenwoordigers in ŉ verskeidenheid plaaslike en internasionale liggame aangewys. Die belangrikste hiervan is die regterlike dienskommissie wat regters aanstel en dissiplineer. Die parlementslede wat daartoe verkies is, is Thandi Modise (ANC), Gratitude Magwanishe (ANC), Cyril Xaba (ANC), Narend Singh (IVP) en adv. Glynnis Breytenbach (DA). In die landdrostekommissie wat landdroste dissiplineer, sal dien Dorries Dlakude (ANC), Richard Dyantyi (ANC), Werner Horn (DA) en Godrich Gardee (EFF). Tot lede van die parlementêre forum van die Suider-Afrikaanse Ontwikkelingsgenootskap is verkies Thandi Modise (ANC), Amos Masondo (ANC), Desmond Moela (ANC), TB Mathibe (ANC), Darren Bergman (DA) en Hlengiwe Mkhaliphi (EFF). Diegene wat Suid-Afrika in die Pan-Afrikaparlement gaan verteenwoordig, is Thandi Modise (ANC), Amos Masondo (ANC), Richard Majola (DA), Julius Malema (EFF) en Pemmy Majodina (ANC). Die voorsitters van die Nasionale Vergadering is vir hierdie termyn weer almal van die ANC. Hulle is Cedric Frolick (wat ook die amp van voorsitter van komiteevoorsitters sal beklee), Madala Ntombela en Grace Boroto. Die baie belangrike verkiesing van voorsitters van portefeuljekomitees vind volgende week plaas.